钦定古今图书集成/明伦汇编/官常典/第359卷 > 江秉谦
## 钦定古今图书集成/明伦汇编/官常典/第359卷 > 江秉谦

按《明外史》本传：“秉谦，字兆豫，歙人。万历三十八年进
士。除鄞县知县。用廉能征，拟授御史。久不得命，以葬
亲归。光宗立，命始下。入台侃侃言事。天启元年，首陈
君臣虚己奉公之道，规切甚至。户部尚书李汝华建
议兴屯，请专遣御史，三年课绩，所垦足抵年例饷银，
即擢京卿。秉谦力驳其谬，因言汝华尸素，宜亟罢。汝”
华疏辨，秉谦再劾之。沈阳既失，朝士多思熊廷弼，而
给事中郭巩独论廷弼丧师误国，请并罪阁臣刘一
燝。秉谦愤，力颂廷弼保守危疆功，且曰：“今廷弼勘覆
已明，议者犹以一人私情没天下公论。宁坏朝廷封
疆，不忘胸中畛域。”章下廷议。会辽阳复失，廷弼旋起
经略。巩坐妄议夺官，遂与秉谦为仇。廷弼既镇山海，
议遣使宣谕朝鲜，发兵率制。副使梁之垣请行。廷弼
喜，请付二十万金为军赀。兵部尚书张鹤鸣不予。秉
谦抗疏言之，言：“中枢与经略当同心共济，今乃相左，
祸败有不忍言者。”鹤鸣怒，力诋秉谦朋党。秉谦疏辨
党祸，帝不罪。鹤鸣既抑廷弼，专庇巡抚王化贞，朝士
多附会之。帝以经、抚不和，诏廷臣议。秉谦言：“陛下再
起廷弼，委以重寄，曰：‘疆埸事不从中制’。乃数月以来，
廷弼不得措手足，呼号日闻，辨驳踵至。执为词者曰：
‘经、抚不和，化贞主战，廷弼主守耳。夫廷弼非专言守，
为守定而后可战也。化贞锐意战，即战胜，可无事守
乎？万一不胜，又将何以守？此中利害，夫人知之。乃一
则无言不从，一则无策不弃，岂真不明于战守之说？
但从化贞、廷弼起见耳。陛下既命廷弼节制三方，则
三方之进战退守，当一一听其指挥。乃化贞欲进，则
使廷弼从之进，欲退，则使廷弼随之退。化贞倏进倏
退，则使廷弼进不知所以战，退不知所以守。是化贞
有节制廷弼之权，而廷弼未尝有节制三方之权也。
故今日之事，非经、抚不和，乃好恶经、抚者不和。非战
守之议论不合，乃左右经、抚者之议论不合。请专责
廷弼实图战守，末讥首辅叶向高，两可含糊，势必两
可掣肘，安能责成功’？”语极切至。后朝议方撤廷弼，而
化贞已弃广宁遁。秉谦益愤，以职方郎耿如杞附和
鹤鸣，力助化贞排廷弼，致封疆丧失，连疏攻之，并援
世宗戮丁汝夔故事，乞亟寘鹤鸣于法。帝以鹤鸣方
行边，不当轻诋，夺秉谦俸半岁，如杞不问。秉谦复上
疏言：“《鹤鸣》一入中枢，即排廷弼，初不过卤莽而无远
识，既乃至凶狠而动杀机。明知西部间谍俱虚，战守
参差难合，乃故自欺以欺朝廷。何处有机会而曰机
会可乘，何日渡河”，而曰“渡河必胜。”既欲驱经略以出
关，而不肯付经略以节制；既欲置廷弼于广宁，而未
尝移化贞于何地。破坏封疆之罪，可置弗问哉？且化
贞先弃地先逃，犹曰功罪相半，即此一言，纵寸斩鹤
鸣，不足赎其欺君误国罪。乃犹敢哆口定他人罪案
耶？当是时，大学士沈㴶潜结中官刘朝，乳媪客氏，募
兵入禁中，兴内操。给事中惠世扬、周朝瑞等十二人
再疏力攻，秉谦与焉，并诋“朝及客氏内外胥怨”，遂假
《鹤鸣疏》出秉谦于外。无何，郭巩召还，交通魏忠贤，力
沮秉谦。是冬，皇子生，言官被谪者悉召复，独秉谦不
与。家居四年，闻忠贤益乱政，忧愤卒。居数月，忠贤党
御史卓迈追劾秉谦保护廷弼，遂削籍。崇祯初，复官。